CELEX: 32021D0359
Language: sl
Date: 2021-02-22 00:00:00
Title: Izvedbeni sklep Sveta (EU) 2021/359 z dne 22. februarja 2021 o dovoljenju Nizozemski, da uporabi znižano stopnjo obdavčitve za električno energijo, ki se dobavlja polnilnim postajam za električna vozila

26.2.2021   
               
               
                  SL
               
               
                  Uradni list Evropske unije
               
               
                  L 69/6
               
            
         IZVEDBENI SKLEP SVETA (EU) 2021/359
         z dne 22. februarja 2021
         o dovoljenju Nizozemski, da uporabi znižano stopnjo obdavčitve za električno energijo, ki se dobavlja polnilnim postajam za električna vozila
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1) ter zlasti člena 19 Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Z Izvedbenim sklepom Sveta (EU) 2016/2266 (2) se v skladu s členom 19 Direktive 2003/96/ES Nizozemski dovoli, da do 31. decembra 2020 uporablja znižano stopnjo obdavčitve za električno energijo, ki se dobavlja polnilnim postajam, ki se neposredno uporabljajo za polnjenje električnih vozil.
                  
               
                     (2)
                  
                  
                     Nizozemska je 30. marca 2020 zaprosila za dovoljenje, da v obdobju od 1. januarja 2021 do 1. januarja 2025 še naprej uporablja znižano stopnjo obdavčitve za električno energijo, ki se dobavlja polnilnim postajam za električna vozila. Nizozemska je 20. novembra 2020 na zahtevo Komisije predložila dodatne informacije v podporo svojemu zahtevku.
                  
               
                     (3)
                  
                  
                     Namen znižane stopnje obdavčitve je nadalje spodbuditi uporabo električnih vozil z znižanjem stroškov za električno energijo, ki se uporablja za poganjanje teh vozil.
                  
               
                     (4)
                  
                  
                     Uporaba električnih vozil ne vključuje emisij onesnaževal zraka, ki nastanejo pri izgorevanju bencina in dizelskega goriva ali drugih fosilnih goriv, ter tako prispeva k izboljšanju kakovosti zraka v mestih. Poleg tega lahko uporaba električnih vozil nadalje zmanjša emisije CO2, zlasti kadar je uporabljena električna energija proizvedena iz obnovljivih virov energije. Zato se predvideva, da bo uporaba znižane stopnje obdavčitve za električno energijo, ki se dobavlja polnilnim postajam za električna vozila, prispevala k doseganju ciljev politike Unije na področju okolja, zdravja in podnebja.
                  
               
                     (5)
                  
                  
                     Nizozemska je poudarila, da bi se znižana stopnja obdavčitve uporabljala za dobavo električne energije polnilnim postajam za električna vozila z neposrednim priključkom na električno omrežje, vključno z javnimi polnilnimi postajami in nekaterimi zasebnimi polnilnimi postajami ali polnilnimi postajami v lasti podjetij.
                  
               
                     (6)
                  
                  
                     Nizozemska je zaprosila, da se znižana stopnja obdavčitve električne energije uporabi samo za polnilne postaje, kjer se električna energija uporablja za neposredno polnjenje električnega vozila, da pa se ne uporabi za električno energijo, ki se zagotavlja z izmenjavo akumulatorjev.
                  
               
                     (7)
                  
                  
                     Znižana stopnja obdavčitve za električno energijo, ki se električnim vozilom dobavlja na polnilnih postajah, bo izboljšala poslovanje javno dostopnih polnilnih postaj na Nizozemskem, kar bo uporabo električnih avtomobilov naredilo privlačnejšo in izboljšalo kakovost zraka.
                  
               
                     (8)
                  
                  
                     Glede na sorazmerno omejeno število električnih vozil in dejstvo, da bo raven obdavčitve za električno energijo, ki se električnim vozilom dobavlja na polnilnih postajah za poslovno uporabo, nad najnižjo ravnjo obdavčitve iz člena 10 Direktive 2003/96/ES, znižana stopnja obdavčitve verjetno ne bo povzročila izkrivljanja konkurence v obdobju, za katero se zahteva dovoljenje, in torej ne bo negativno vplivala na pravilno delovanje notranjega trga.
                  
               
                     (9)
                  
                  
                     Raven obdavčitve za električno energijo, ki se na polnilnih postajah dobavlja električnim vozilom za neposlovno uporabo, bo nad najnižjo ravnjo obdavčitve za neposlovno uporabo iz člena 10 Direktive 2003/96/ES.
                  
               
                     (10)
                  
                  
                     Vsako dovoljenje, odobreno na podlagi člena 19(1) Direktive 2003/96/ES, je strogo časovno omejeno. Da bi se zagotovilo, da je obdobje veljavnosti dovoljenja dovolj dolgo, da zadevnih gospodarskih subjektov ne odvrne od potrebnih naložb, je ustrezno, da se dovoljenje odobri za zahtevano obdobje. Vendar bi se moralo dovoljenje prenehati uporabljati od datuma začetka uporabe kakršnih koli splošnih določb o davčnih ugodnostih za električno energijo, ki se dobavlja električnim vozilom, ki jih sprejme Svet na podlagi člena 113 ali katere koli druge ustrezne določbe Pogodbe o delovanju Evropske unije, če bi se take določbe začele uporabljati pred 1. januarjem 2025.
                  
               
                     (11)
                  
                  
                     Da bi se izognili morebitnemu povečanju upravnega bremena za distributerje in redistributerje električne energije, ki bi ga povzročile spremembe veljavnih davčnih stopenj, bi Nizozemska morala imeti možnost, da brez prekinitve uporablja znižano stopnjo obdavčitve za električno energijo, ki se dobavlja električnim vozilom. Zahtevano dovoljenje bi bilo zato treba izdati z učinkom od 1. januarja 2021, da se neprekinjeno sledi prejšnji ureditvi, odobreni z Izvedbenim sklepom (EU) 2016/2266.
                  
               
                     (12)
                  
                  
                     Ta sklep ne posega v uporabo pravil Unije o državni pomoči –
                  
               SPREJEL NASLEDNJI SKLEP:
         
            Člen 1
            V tem sklepu pojem „električno vozilo“ pomeni električno vozilo, kot je opredeljeno v točki 2 člena 2 Direktive 2014/94/EU Evropskega parlamenta in Sveta (3).
         
         
            Člen 2
            Nizozemski se dovoli uporaba znižane stopnje obdavčitve za električno energijo, dobavljeno polnilnim postajam, ki se uporabljajo neposredno za polnjenje električnih vozil, razen za polnilne postaje za izmenjavo akumulatorjev za električna vozila, pod pogojem, da se upoštevajo najnižje ravni obdavčitve iz člena 10 Direktive 2003/96/ES.
         
         
            Člen 3
            Ta sklep se uporablja od 1. januarja 2021 do 1. januarja 2025.
            Če Svet na podlagi člena 113 ali katere koli druge ustrezne določbe Pogodbe o delovanju Evropske unije zagotovi splošna pravila o davčnih ugodnostih za električno energijo, ki se dobavlja električnim vozilom, se ta sklep preneha uporabljati na datum začetka uporabe takih splošnih pravil.
         
         
            Člen 4
            Ta sklep je naslovljen na Kraljevino Nizozemsko.
         
         
            V Bruslju, 22. februarja 2021
            
               
                  Za Svet
               
               
                  Predsednik
               
               J. BORRELL FONTELLES
            
         
         
            (1)  UL L 283, 31.10.2003, str. 51.
         
            (2)  Izvedbeni sklep Sveta (EU) 2016/2266 z dne 6. decembra 2016 o dovoljenju Nizozemski, da uporabi nižjo stopnjo obdavčitve za električno energijo, ki se dobavlja polnilnim postajam za električna vozila (UL L 342, 16.12.2016, str. 30).
         
            (3)  Direktiva 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (UL L 307, 28.10.2014, str. 1).